b'\n_START_ARTICLE_\nMiroslav Zidar\n_START_SECTION_\n\xc5\xbdivljenje in delo\n_START_PARAGRAPH_\nV Ljubljani je do 1958 obiskoval II. dr\xc5\xbeavno gimnazijo (Gimnazija Poljane) in Tehni\xc5\xa1ko srednjo \xc5\xa1olo. V Industrijskem monta\xc5\xbenem podjetju (IMP) v Ljubljani je bil do 1981 samostojni projektant v projektivnem biroju, od 1981 pa vodja ponudbe v in\xc5\xbeeniringu. V letih 1981\xe2\x80\x931985 je v Iraku vodil projektivni biro IMP._NEWLINE_Iz mladostnega ljubitelja psov se je razvil v dobrega poznavalca, se uvrstil med vodilne slovenske in jugoslovanske kinologe ter dosegel tudi mednarodno veljavo. Od 1969 vodi dru\xc5\xa1tvene te\xc4\x8daje za \xc5\xa1olanje psov, posebej za re\xc5\xa1evanje izpod plazu (lavinski pes) in ru\xc5\xa1evin, ter te\xc4\x8daje za vodje dru\xc5\xa1tvenih te\xc4\x8dajev. Leta 1962 je bil izvoljen za tajnika Zveze kinolo\xc5\xa1kih klubov, 1974 za predsednika strokovnega sveta Kinolo\xc5\xa1ke zveze Slovenije in za \xc4\x8dlana mednarodne komisije za slu\xc5\xbebene pse (do 1977) pri Mednarodni kinolo\xc5\xa1ki zvezi. Bil je glavni in odgovorni urednik revije Kinolog (1973\xe2\x80\x931977). Dobil je \xc5\xa1tevilna priznanja kinolo\xc5\xa1kih organizacij ter dr\xc5\xbeavni odlikovanji._NEWLINE_Napisal je: Skripta za sodni\xc5\xa1ke pripravnike (1963); Priro\xc4\x8dnik za vzrejo in \xc5\xa1olanje \xc5\xa1portnih in slu\xc5\xbebenih psov (1967); O psih (1971); Vzrejne knjige kra\xc5\xa1kih ov\xc4\x8darjev (1977); Skripta za te\xc4\x8daje vodnikov ru\xc5\xa1evinskih psov (1981); O kra\xc5\xa1evcu.  (COBISS) Je soavtor knjige Osnove \xc5\xa1olanja \xc5\xa1portnih, slu\xc5\xbebenih in lovskih psov. (COBISS)  \xc4\x8clanke pi\xc5\xa1e predvsem v \xc4\x8dasopise:  Moj mali svet, Kinolog, Moj pas (Zagreb) in Internationale Hunderevue (Praga).'